**Znanost psihodelika se vraća u Zagreb - Stručnjaci iz brojnih zemalja govore o potencijalu i primjeni psihodelika**

Ovog travnja, Zagreb će postati središte drugog interdisciplinarnog susreta pod nazivom *Znanost psihodelika u primjeni* u organizaciji udruge Nepopularna psihologija. Prošlo izdanje konferencije izazvalo je veliki interes, što su potvrdili i brojni mediji [Jutarnji list](https://www.jutarnji.hr/life/zdravlje/krajnji-je-cas-da-se-domaci-strucnjaci-pocnu-baviti-temom-psihodelika-mogli-bi-biti-korisni-u-lijecenju-brojnih-bolesti-15393562?ref=nepopularna.org), [Večernji list](https://www.vecernji.hr/vijesti/psihodelici-u-lijecenju-trebamo-drzati-korak-sa-svijetom-hrvatska-moze-biti-lider-u-regiji-1722779?ref=nepopularna.org), [H-alter](https://h-alter.org/hrvatska/nema-zdravlja-bez-mentalnog-zdravlja/?ref=nepopularna.org), [srednja.hr](https://www.srednja.hr/srednja-zajednica/psihodelicna-renesansa-u-centru-zagreba-odrzana-1-multidisciplinarna-konferencija-znanost-psihodelika-u-primjeni/?ref=nepopularna.org) i drugi. Konferencija će se održati u WESPA Spaces prostorima, a sudjelovanje je moguće uživo, kao i putem online prijenosa*.*

*“Osiguravanjem sudjelovanja putem streaming platforme želimo olakšati uključivanje stručnjaka, studenata i zainteresirane javnosti, kako bi ove važne informacije došle do što većeg broja sudionika, s obzirom na to da se u Hrvatskoj još uvijek rijetko govori o istraživanju i potencijalu psihodelika u javnom prostoru i sveučilišnim programima.” -* Mario Zulić, magistar psihologije, voditelj organizacijskog odbora konferencije i predsjednik udruge Nepopularna psihologija

Psihodelici u borbi protiv depresije i PTSP-a

Događaj okuplja prominentne međunarodne i domaće stručnjake koji će kroz zanimljiva predavanja predstaviti nalaze istraživanja te lekcije iz primjene psihodelika u terapijske svrhe. Među pozvanim predavačima ističu se **Tomasso Barba**, MSc. s Imperial College London, koji će govoriti o primjeni psihodelika u tretmanu depresije te analizirati usporedbu učinkovitosti psihodelika u odnosu na tradicionalne antidepresive. Švicarski psihijatri s višegodišnjim iskustvom primjene psihodelika u kliničkom okruženju, dr. **Sebastian Weidenbach** i dr. **Karsten Prause**, pružit će uvid u različite aspekte i izazove primjene ovih supstanci. S medicinskog fakulteta u Amsterdamu dolazi istraživač dr.sc. **Josjan Zijlmans**, koji će sudionicima približiti mehanizme djelovanja MDMA-a u tretmanu PTSP-a, kao i moguće smjerove budućih istraživanja ove zanimljive supstance.

Dijalog o regulaciji psihodelika

Konferencija nije samo platforma za prezentaciju novih istraživanja, već i forum za multidisciplinarni dijalog. Sudionici će imati priliku raspravljati o regulatornim aspektima kroz predavanja hrvatskih stručnjaka, uključujući predstavnicu **Hrvatske agencije za lijekove i medicinske proizvode** (HALMED), Margareta Bego univ.mag.pharm., MSc., čime se dodatno naglašava važnost integriranog pristupa u razvoju novih terapijskih metoda.

Kroz ovaj događaj, cilj je potaknuti konstruktivan dijalog između stručnjaka, kao i zainteresirane javnosti, koji će dodatno stimulirati istraživanja u području psihodelika te nas približiti mogućoj primjeni inovativnih terapijskih pristupa u cilju efikasnijih tretmana mentalnih poremećaja.

*„Svjetski, kao i domaći stručnjaci za mentalno zdravlje, sve više prepoznaju neizmjeran potencijal ovih supstanci. Naš je cilj potaknuti konstruktivan dijalog o obećavajućim znanstvenim spoznajama koje mogu značajno smanjiti patnju i unaprijediti kvalitetu života građana.“*  
 – Mario Zulić

Interes za ovu temu potvrđuje i nova inicijativa građana EU, koja kroz inicijativu *Psychedelicare* traži veće financiranje istraživanja ovog područja te standardizaciju primjene terapija na razini Europske unije. Kao i mnoge druge zemlje, Hrvatska također prikuplja potpise za ovu [zanimljivu inicijativu](https://www.psychedelicare.eu/), za koju se do sada prikupilo više od 20 000 potpisa.

Za dodatne informacije o programu, ulaznicama i detaljima događaja, posjetite [službenu stranicu konferencije](https://nepopularna.org/znanost-psihodelika-u-primjeni-2/).